als_Latn dik_Latn sag_Latn
Numri 1 në botë në tenis për femra, Serena Williams, vazhdon e sigurt rrugën në Miami Open, ku ka triumfuar 7 herë në karrierë, duke eliminuar në turin e tretë adoleshenten amerikane, 15-vjeçaren CiCi Bellis. Williams shpenzoi vetëm 42 minuta për të fituar ndaj patriotes së saj, ndërkohë që publiku ishte i tëri pro Bellis, thjesht për faktin se ishte një betejë “Davidi kundër Golias”. Williams, 33 vjeç, merr pjesë për herë të 15-të në Miami Open, ku ka debutuar në vitin 1998, një vit para se Bellis të lindte. Në turin e ardhshëm Williams do të përballet me rusen Svetlana Kuznetsova, që kaloi Angelique Kerber në 3 sete.
Në ndeshjet e tjera, vazhdon rrugën numri 3 në botë, Simona Halep, që ka eliminuar në dy sete italianen Camila Giorgi, ndërkohë që ka befasuar italiania Flavia Pennetta, sepse ka eliminuar në dy sete bjellorusen Victoria Azarenka. Në një tjetër përballje mjaft interesante, gjermania Sabine Lisicki ka eliminuar bukuroshen serbe Ana Ivanovic në dy sete.
als_Latn als_Latn